虎丘寺路宴
作者：劉禹錫
朝代：唐

paragraphs: 青林虎丘寺，林際翠微路。
立見山僧來，遙從鳥飛處。
茲峰淪寶玉，千載惟丘墓。
埋劒人空傳，鑿山龍已去。
捫蘿披翳薈，路轉夕陰遽。
虎嘯崖谷寒，猿鳴松杉暮。
徘徊北樓上，海江窮一顧。
日映千里帆，鴉歸萬家樹。
暫因愜所適，果得捐外慮。
庭暗棲還雲，簷香滴甘露。
久迷空寂理，多爲聲華故。
永欲投此山，餘生豈能悞。